Kragprys gaan stygArgieffoto (Foto: baptisteh, Pixabay) Dit is ongelukkig geen April-gek grap nie: verbruikers kan hulself staal om van 1 April af meer vir elektrisiteit op te dok. Die Nasionale Energiereguleerder (Nersa) het Dinsdag aangekondig hy het ŉ 9.4% tariefaansoek van Eskom goedgekeur vir die 2016/17 finansiële jaar. Jacob Modise, Nersa se voorsitter, het gesê die verhoging sal Eskom in staat stel om R11.2 miljard van sy standaardtarief-kliënt te verhaal. Eskom het aanvanklik versoek dat kragtariewe vanjaar met 16,6% verhoog moet word sodat die kragvoorsiener R22,8 miljard wat hy benodig om die ligte aan te hou, kan invorder. Ten minste ses openbare verhore is gehou om die tariefaansoek te bespreek, met heftige teenkanting van burgerlike organisasies, sake-ondernemings, vakbonde en individue. Die meeste van hulle het aangevoer ŉ verhoging sal ŉ swaar las op verbruikers plaas, veral in die lig van die sukkelende ekonomie en hoë werkloosheidsyfer.